Do mojich rúk sa dostal netradičnou cestou – ako výhra v krčme. Mladý kolega z práce si užíva párkrát do týždňa svoju mladosť konzumovaním nápojov a v rámci nudy skúša šťastie aj na výhernom automate. "Mačka vo vreci" za pár drobných. Majiteľ zrejme veľmi silno inklinuje k rybárstvu, pretože výhry majú stále čo do činenia s lovom rýb.
info
Kategória: Plávaná
Vyšiel v čísle: DECEMBER 2015
Počet strán v magazíne: 2
Od strany: 64
Článok si môžeš prečítať zadarmo od 08.09.2016.
Sú čarokrásne!
Začalo sa to prvou súpravou plavákov, ktorú mi kolega Ivan priniesol do práce. Do krásne stavaných ružovolícich "čínskych" plavákov som sa okamžite zamiloval! Bola to láska na prvý pohľad. Tri zostavy na kostričkách, kompletne vybavené vlascom, brokom a háčikom neznámeho pôvodu. Jediným rozdielom bola iba veľkosť háčika na každej z nich.
Pán Li na slobode.
Veruže skúsim!
Humor mám rád a okamžite vzkrsol nápad zachytať si s touto zostavou. Plavák dokonca dostal aj svoje meno – pán Li. Stratégia bola jasná. Pokúsiť sa uloviť s touto neokrôchanou zostavou riečne ryby. Nič nemeniť, iba chytať. Opäť som raz vymyslel nejakú blbosť a začínal sa tešiť z blížiacej rybačky (ako sa hovorí: "Každý blbne po svojom!"), čo už hraničí s návštevou odborného lekára, myslím si…
Pán Li spútaný káblom.
Pán Li na Hornáde
Nastal deň D a šlo sa! Ako hodnoverný dôkaz lovu na rybačku beriem kamoša, nech sa pobaví spolu so mnou. Nasleduje fotodokumentácia nerozbaleného balenia súpravy, kde už na mňa cerí zuby pripravený pán Li spolu s dvoma kolegami. Aby som dovysvetlil – pán Li bol vybraný na riečny lov cielene – z celej súpravy mal najmenší háčik a to rozhodlo! Po rozbalení súpravy a pána Li nastáva mierny šok! Aj napriek tomu, že pán Li je vhodným kandidátom, čo sa týka gramáže, hoc uchytený iba na jednej bužírke na spodnej nožičke, vlasec už takým frajerom nie je! Doslova drôt to je a prirovnal by som ho k tridsiatke! Pre vyznávačov plávanej doplním, že zostava obsahovala jeden väčší brok, ktorý bol umiestnený asi 3 cm od háčika. Čo už, ak blbnúť tak poriadne! Chichtáme sa, ja viažem na montáž, ktorá je dlhá približne štyri metre, obyčajnú slučku a spájam ju s kmeňovým vlascom 0,14 mm na sedemmetrovej bolonéze. Posledné foto pána Li a idem na to!
Pán Li sa kúpe
Na menší háčik navliekam šesť bielych červov, no ide to dosť ťažko. Pôvodne mali byť použité obyčajné červy, no tie som nesplašil a v predpoklade neúspechu som to ani neriešil. Veď trápiť som sa mal tak, či tak…
Prvý hod a pán Li sa už kúpe zbavený obalu a verím, že je tomu naozaj rád. No leží nevábne na hladine, ktorá ho rýchlo posúva po toku. Hovorím si reku, predsa ti pomôžem! Aj napriek tomu, že som nechcel zmeniť zostavu, pridávam na hrubý vlasec ešte jeden podobný brok, no vzdialenosť broku od háčika nemením a ponechávam ho v továrenskej podobe.
Nasleduje druhý hod. Pán Li sa vztýči a konečne je všetko poriadku. Posúva sa po prúde, s vypnutou hruďou, no nie dlho! Asi dva metre a mizne pod hladinou! Prisekávam a bolonéza sa ohýba riadne v chrbáte. Kričím na kamoša, ktorý fotí a obaja sa rehlíme naplno. To snáď ani nie je možné! Bežne sa mi to nestáva ani pri "profi" plávanej!
Nespútaná radosť z prvého úlovku.
Bol by frajer, ten pán Li…
Pánom Li to trhá zo strany na stranu a ja čakám, čo sa stane s koncovou zostavou. Tá stále drží a po trojminútovom boji sa v podberáku ocitá krásna jesenná mrena. Má štyridsaťdva centimetrov a na Hornád je to už pekná ryba. Pán Li leží unavene na kameňoch a keby vedel rozprávať, bol by frajer. Pokračujem ďalej, no háčik po prvom nastražení a zdolanej mrene už nedokáže prijať do svojho sedla ďalšiu nástrahu. Je totálne tupý, a tak mu s kamošom pomáhame dobrúsením. Nové červy a pán Li nechápavo, krútiac anténou (veď už hádam aj stačilo), letí opäť do rieky. Po dvoch minútach opäť záber a druhá ryba na háčiku – ploska. Bavíme sa a užívame si tento netradičný spôsob lovu. No po pár ďalších hodoch sa humor končí! Bolonéza sa opäť prehýba pod tiažou rybieho tela. Po zdolaní knihujem opäť mrenu. Neuveriteľné! Na takúto vraždiacu zostavu…
Pán Li opäť vypína hruď a ja som už ticho! Chytám v zamyslení ďalej. Pribúdajú plosky a nakoniec ešte dve mreny. Asi po hodine pán Li mizne pod hladinou rieky naposledy. Tentokrát to už nie je ryba, ktorá ho ťahá pod hladinu. Po pár pokusoch zachrániť celú zostavu ťahom trhám celú zostavu. Smutný koniec pána Li…
Všetkému je koniec
Odrazu je všetkému koniec a mne je trochu smutno. Sranda sa skončila, pán Li, jeho hrubý spoločník, vlasec i nemenovaný druh háčika, ktorému bolo potrebné po každom úlovku pomôcť nabrúsením, sú nenávratne preč. No na druhej strane sme sa s kamošom poriadne vybláznili a nechápavo rozdumovali pri odchode od rieky o tom, prečo mrenám nevadil v krištáľovo čistej vode ten hrubý vlasec, či väčší olovený brok blízko háčika. Skrátka, taký je život náš, rybársky. Veľakrát sa vopred smejeme, až nám v závere padne sánka. A to bol aj tento zážitok, keď mal pán Li navrch!
V závere poprosím čitateľov, aby húfne neskupovali spomínané montáže v snahe uspieť v plávanej na rieke. Bol to iba konkrétny prípad, v konkrétny deň na rieke Hornád, ktorý sa už nemusí opakovať! Ďakujem…
Ešte niečo. Do napísania článku som sa stal majiteľom ďalších troch súprav s podobným obsahom, ktoré mi kolega Ivan doniesol, no testovať budem až o rok, tentokrát skúsim na vode stojatej a ak to situácia dovolí, budem aj informovať…
Stiahnuť článok v PDF formáte.
Celá fotogaléria k článku